CELEX: 62021CN0454
Language: mt
Date: 2021-07-22 00:00:00
Title: Kawża C-454/21 P: Appell ippreżentat fit-22 ta’ Lulju 2021 minn Engie Global LNG Holding Sàrl, Engie Invest International SA, Engie SA mis-sentenza mogħtija mill-Qorti Ġenerali (It-Tieni Awla Estiża) fit-12 ta’ Mejju 2021 fil-Kawżi magħquda T-516/18 u T-525/18, Il-Gran Dukat tal-Lussemburgu et vs Il-Kummissjoni

20.9.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 382/21
            
         
      Appell ippreżentat fit-22 ta’ Lulju 2021 minn Engie Global LNG Holding Sàrl, Engie Invest International SA, Engie SA mis-sentenza mogħtija mill-Qorti Ġenerali (It-Tieni Awla Estiża) fit-12 ta’ Mejju 2021 fil-Kawżi magħquda T-516/18 u T-525/18, Il-Gran Dukat tal-Lussemburgu et vs Il-Kummissjoni
      (Kawża C-454/21 P)
      (2021/C 382/27)
      Lingwa tal-kawża: il-Franċiż
      
         Partijiet
      
      
         Appellanti: Engie Global LNG Holding Sàrl, Engie Invest International SA, Engie SA (rappreżentanti: C. Rydzynski, B Le Bret, M. Struys, F. Pili, avukati)
      
         Parti oħra fil-proċedura: Il-Kummissjoni Ewropea
      
         Talbiet
      
      L-appellanti jitolbu li l-Qorti tal-Ġustizzja jogħġobha:
      
                  —
               
               
                  tiddikjara dan l-appell bħala ammissibbli u fondat;
               
            
                  —
               
               
                  tannulla s-sentenza tal-Qorti Ġenerali tal-Unjoni Ewropea tat-12 ta’ Mejju 2021 fil-Kawżi magħquda T-516/18 u T-525/18, Il-Lussemburgu u Engie Global LNG Holding et vs Il-Kummissjoni;
               
            
                  —
               
               
                  tiddeċiedi definittivament fuq il-mertu, konformement mal-Artikolu 61 tal-Istatut tal-Qorti ta-Ġustizzja, u, prinċipalment, tilqa’ t-talbiet imressqa minn Engie fl-ewwel istanza, jew, sussidjarjament, tannulla l-Artikolu 2 tad-Deċiżjoni tal-Kummissjoni (UE) 2019/421 tal-20 ta’ Ġunju 2018 dwar għajnuna mill-Istat SA.44888 (2016/C) (ex 2016/NN) implimentata mil-Lussemburgu favur Engie (ĠU 2019, L 78, p. 1), sa fejn tordna l-irkupru tal-għajnuna;
               
            
                  —
               
               
                  sussidjarjament, tibgħat lura l-kawża quddiem il-Qorti Ġenerali;
               
            
                  —
               
               
                  tikkundanna lill-Kummissjoni għall-ispejjeż kollha.
               
            
         Aggravji u argumenti prinċipali
      
      Insostenn tal-appell, Engie Global LNG Holding, Engie Invest International u Engie jinvokaw tliet aggravji.
      Skont l-appellanti, il-Qorti Ġenerali kienet wettqet żbalji ta’ liġi u żnaturamenti tal-fatti fid-definizzjoni tal-qafas ta’ riferiment strett (i) billi eskludiet id-Direttiva omm-sussidjarji fid-definizzjoni ta’ dan il-qafas ta’ riferiment; (ii) billi ħolqot rabta bejn l-Artikoli 164 u 166 tal-Liġi dwar it-Taxxa fuq id-Dħul fil-Lussemburgu; (iii) billi kkunsidrat li l-akkumulazzjonijiet fuq ZORA kienu jikkostitwixxu distribuzzjonijiet tal-profitti; u (iv) billi qieset li d-deċiżjonijiet tat-taxxa inkwistjoni kienu jagħtu vantaġġ selettiv.
      Minbarra dan, il-Qorti Ġenerali kienet wettqet żbalji ta’ liġi u żnaturamenti tal-fatti fid-dimostrazzjoni tal-eżistenza ta’ vantaġġ selettiv fir-rigward tad-dispożizzjoni Lussemburgiża dwar l-abbuż ta’ liġi (i) fir-rigward tal-qafas ta’ riferiment adottat; (ii) fl-identifikazzjoni ta’ vantaġġ selettiv; u (iii) fl-interpretazzjoni tad-dritt Lussemburgiż.
      B’konsegwenza tal-ewwel u tat-tieni aggravju, l-appellenti jikkonkludu li l-Qorti Ġenerali kienet wettqet żball ta’ liġi meta ċaħdet l-argumenti żviluppati minnhom fil-kuntest tar-rikors għal annullament fir-rigward tal-kompetenza limitata tal-Kummissjoni skont l-Artikoli 2, 3, 4 u 5 TFUE dwar it-tqassim tal-kompetenzi bejn l-Unjoni Ewropea u l-Istati Membri, flimkien mal-Artikoli 113 sa 117 TFUE.
      Fl-aħħar nett, l-irkupru tal-għajnuna ordnata mill-Qorti Ġenerali kienet kuntrarja għall-prinċipji ta’ ċertezza legali u ta’ aspettattivi leġittimi.